
Пример и цел за нашето бъдеще

Глухите като ролеви модели за света на чуващите

На срещата бяха представени презентациите на наши съюзни членове и лидери в нашата организация, които защитиха с чест участието на България в международния проект  SIGN LINKS – DEAF ADULTS AS ROLE MODELS FOR THE HEARING WORLD, който е финансиран с подкрепата на Европейската комисия и се стреми към сътрудничество за иновации и обмен на добри практики. Техните презентации са наистина забележителни, като разработки за цялостния международен проект Sign links, и несъмнено обогатяват със своята стойност новите насоки за развитие на една особено важна и чувствителна област за бъдещето на общността на глухите хора. В проекта участват шест партньори, базирани в три страни от Европейския съюз: Гръцката федерация на глухите (HFD), Гърция, Съюз на глухите в България (СГБ), България, Асоциация на глухите (DPAM), Малта, Университет на Западна Македония (UWM), Гърция, Детска градина за глухи и деца с увреден слух на Аргируполис (KDA), Гърция и Open Pedia (Отворете Педия) (OP), Гърция. Всички партниращи организации участват с експерти в областта на глухотата и жестовия език. Българското участие, както всички видяхме, се оказа наистина забележимо. И ясно е - ще бъде оценено най-високо! Ето защо - както обещахме, от днес в четири броя ще ви запознаем с блестящите български разработки по проекта Sign links, които бяха представени в София. Четете ги и нека всеки направи не само изводи, но и нека да изработи свое поведение и мисъл за възпитанието на нашите глухи деца, както и за личното ни поведение в съвременния свят, като важни и ценени представители в обществото.

Кръгла маса в Народното събрание

По инициатива на НПОХУ На 19 април т. г. в зала 1 на сградата на Народното събра- ние се състоя кръгла маса на тема „Тенденции, проблеми и новости при медицинските из- делия и помощните средства” под егидата на председателя на 47-о НС Никола Минчев, организирана от национално представителните организации на и за хората с увреждания (НПОХУ).

Сред присъстващите бяха проф. д-р Диана Ковачева, омбудсман на Република България; доц. д-р Любомир Бакаливанов заместник министър и експерти от МЗ; Владимир Афенлиев,

директор на дирекция „Лекарствени продукти, медицински изделия, диетични храни и по-

мощни средства” към Национална здравна осигурителна каса; Даниела Попова, началник отдел „Договаряне на помощни средства за хора с увреждания” към НЗОК; зам. министър Лазар Лазаров; Елеонора Пачеджиева, директор на дирекция „Политика за хората с увреждания, равни възможности и социални помощи”, Марин Байчев, началник на отдел „Интеграция на хората с увреждания”; доц. д-р Антон Тонев, д. м. председател и проф. д-р Асен Балтов, член на комисията по здравеопазването; Искрен Арабаджиев, председател; Деница Сачева, зам. председател; Елисавета Белобрадова, зам. председател и Георги Георгиев, член на комисията по труда, социалната и демографската политика; а също и представители на комисията за прякото участие на гражданите и взаимодействието с гражданското общество; комисията по правата на човека, вероизповеданията и жалбите на гражданите; комисията за защита от дискриминация; представители на НПОХУ, след които Николай Нинов, председател на СГБ и Мария Кръстева, председател на АРДУС.

В своето приветствие към участниците председателят на Народното събрание г-н Никола Мирчев подчерта, че това са проблеми, които не търпят отлагане и които са изключително важни за осигуряване на по-добра грижа и качество на живот на хората с увреждания в България, като изрази изрази увереност, че при дискусията ще се намерят най-верните решения и правилния път за това хората с увреждания в страната да получат нужните им медицински изделия и помощни средства.

С решение на УС на СГБ, XII Национален събор по спортен риболов ще се проведе от 24 до 26 юни 2022 година в туристически комплекс „Рибарника”, който се намира на 62 км. югозападно от Варна, между селата Гроздьово и Цонево. В близост до язовира има хотелски комплекс, на територията на който ще бъде изграден палатков лагер за нашите участници. А нашите участници в ХII Национален събор по спортен риболов ще бъдат победителите от вътрешните състезания по места в районните организации. Те ще бъдат разпределени в отбори от по 4 състезатели при мъжете (по двама на плувка и на дъно). Жените-състезателки ще бъдат разпределени в отделен сектор. Тази година резерви няма да се допускат.

Съгласно наредбата, всички участващи състезатели задължително нощуват в палатки и трябва да носят риболовни билети, заверени за настоящата година. Не се допускат изключения. До лагера има паркинг за леките коли на състезатели, организатори и съдии. Изхранването на състезатели, организатори и съдии ще бъде в ресторанта на хотела. Внимание - ангажименти за участници извън тази бройка НЕ се поемат! Пристигането на участниците трябва да стане най-късно до 14.00 часа на 24 юни в туристическия комплекс „Рибарника”. А после - започват състезанията.

Наслука!

Тишина, СГБ

От 14.02.2022г., Агенция за хората с увреждания, обяви конкурс за финансиране на проекти по Програма за започване и развитие на самостоятелна стопанска дейност на хората с увреждания. 

На основание чл. 46 от Закона за хората с увреждания, Изпълнителния директор на Агенция за хората с увреждания /АХУ/ утвърждава Програма за започване и развитие на самостоятелна стопанска дейност на хората с увреждания. Същата се изпълнява от АХУ.

Програмата има за цел осигуряване на заетост на хора с увреждания чрез започване и развитие на самостоятелна стопанска дейност. Общите условия на които трябва да отговарят хората с увреждания, за да кандидатстват за финансиране са:

-  Да бъдат физически лица с трайни увреждания, с 50 и повече от 50 % определена намалена работоспособност, съгласно решение на ТЕЛК/НЕЛК.

-  Да нямат учредено еднолично предприятие, независимо дали е действащо или недействащо, както и да са участващи като съдружници в други търговски дружества.

-  Физическото лице - собственик на едноличното предприятие, е задължено след извършване на предвидените основни дейност, активно да работи само в него и в негов интерес.

Размерът на исканото финансиране за едно конкурсно предложение не може да превишава сумата от 20 000 лв., като собствено участие не е необходимо.

Дейностите, които могат да се изпълняват в рамките на проекта се делят на две

групи:

-  първа група се отнасят за инвестиционните дейности, чиято продължителност не може да бъде по-голяма от 4 (четири) месеца;

-  към втора група дейности се отнасят дейностите, които предстои да се изпълняват след приключване на инвестиционните такива. Продължителността им не може да бъде по- малка от 36 (тридесет и шест) месеца.

Средствата се отпускат за покриване само на инвестиционни разходи, като учредяване на ново предприятие, строително-ремонтни работи, оборудване на разкриваните работни места, едно от които задължително е на собственика на предприятието, стартов минимален оборотен капитал, краткосрочен обучителен курс за собственика на предприятието.

Проектите се изготвят по Методика, съгласно чл.46, от Закона за хората с увреждания.

С финансирането на проекти в областта на пълноправното включване на хората с увреждания се цели осигуряване на заетост на такива хора, с оглед преодоляване на социалната им изолация, пълноправното им включване в обществото и създаване на предпоставки за независим и достоен живот.

В тази връзка Ви информираме, че на 14.02.2022г., Агенция за хората с увреждания, обяви конкурс за финансиране на проекти по Програма за започване и развитие на самостоятелна стопанска дейност на хората с увреждания.

Необходимите документи за кандидатстване, както и самата процедура на конкурса, могат да се намерят в интернет страницата на Агенцията: https://ahu.mlsp.government.bg/
Бюджетът 2022 на Община Плевен беше приет без нито един глас „против”
Общинският съвет – Плевен, прие Сборния бюджет на Общината за 2022 година с 32 гласа “за“, 8 „въздържал се“ и нито един „против“. По време на близо двучасовите обсъждания бяха направени редица предложения по внесения проект.

Общият размер на бюджета на Община Плевен за 2022 г. е 156 353 023 лв., в т.ч. приходи за „Държавни дейности” - 93 248 594 лв., и „Местни приходи” - 63 104 429 лв. На база приходите е формирана и разпределена и разходната част в същия размер. Разпределението на средствата по функции е следното:

За функция „Образование“ планираните средства и тази година отново са най-много - общо 67 173 694 лв. От тях 63 870 629 лв. са за делегираните от държавата дейности, 959 965 лв. - за местни дейности, за дофинансиране на делегираните от държавата дейности с местни приходи - 2 343 100 лв.

За функция „Жилищно строителство, благоустройство и комунално стопанство и опазване на околната среда“ предвидените средства са 22 819 011 лв., в т.ч. 832 720 лв. за кметствата със самостоятелен бюджет. Функцията се финансира изцяло с местни приходи.

За „Икономически дейности и услуги“ са отделени  9 686 961 лв. за местни дейности и преходен остатък за транспорт - държавни дейности.

За функция „Здравеопазване“ определената сума е 8 226 678 лв., в това число: за делегирани от държавата дейности 7 236 537 лв. по ЗДБРБ за 2022 г. и преходен остатък от 2021 г. - 386 141 лв., за местните дейности 104 000 лв. и за дофинансиране с местни приходи - 500 000 лв. С местни приходи е предвидено подпомагане на лица с репродуктивни и други здравни проблеми, както и подпомагане дейността на БАЛИЗ с 39 000 лв. и дофинансиране на държавни дейности с местни приходи 500 000 лв. за подпомагане разходите за издръжка в детските ясли.

За функция „Социално осигуряване, подпомагане и грижи“ са насочени 8 251 818 лв. - за делегирани от държавата дейности 6 682 818 лв. по ЗДБРБ за 2022 г. и преходен остатък от предходната година и за местните дейности - 1 569 000 лв.

За функция „Почивно дело, култура, религиозни дейности“ заложените средства за 2022 г. са общо 7 415 307 лв. Сумата включва: за делегирани от държавата дейности - 4 101 573 лв., за дофинансиране на делегираните от държавата дейност с общински приходи - 233 394 лв., за местни дейности - 3 080 340 лв.

Функцията включва група „Физическа култура и спорт“ със заложени средства за годината в размер на 501 729 лв., от които 500 000 лв. - местна дейност и 1 729 лв. /преходен остатък/ - държавна дейност.

В група “Култура” са включени: издръжка за Общински хор „Гена Димитрова“ - 422 050 лв., за Арт център - Плевен - 88 000 лв. за 5 щ. бройки. Увеличена беше издръжката на Духовия оркестър - 378 000 лв., и на Северняшкия ансамбъл. За Културен календар предвиденото финансиране за 2022 г. е 316 000 лв.

За функция „Отбрана и сигурност“ планираните средства са 1 628 986 лв. От тях 376 986 лв. са за делегираните от държавата дейности по ЗДБРБ за 2022 година, а 252 000 лв. - за местни дейности.

В група „Трансфери” са включени финансови средства за подпомагане дейността на ДКТ „Иван Радоев“ - 146 000 лв., като на практика се запазва нивото на финансиране от 2021 г. За подпомагане дейността на Плевенска филхармония заложените общински средства са 199 000 лв. 

Капиталовите разходи с бюджетни средства:

Общият им размер е 14 641 247 лв., в т.ч. за местни дейности - 11 137 070 лв., за държавни дейности - 3 504 177 лв. Освен с общински средства инвестиционни разходи се предвижда да бъдат финансирани и със средства от Европейския съюз - 12 634 280 лв. Сред обектите, включени в Инвестиционната програма на Общината за текущата година, са: Ремонт на подпорна стена на ул. „Княз Борис I“; Проектиране на Общ устройствен план на община Плевен; Ремонт на противопожарната система на Панорама „Плевенска епопея 1877“; Разширение на гробищен парк „Чаира“; Основен ремонт на пешеходна зона от ДКТ „Иван Радоев“ до ул. „Полк. инж. Цветан Лазаров“; Изграждане на ОУ „Валери Петров“; Ремонт на зала „Спартак“; Ремонти на исторически обекти в Плевен; Изграждане на допълнително водоснабдяване в с. Горталово; Ремонт на улици в с. Бохот; Ремонт на канализация в с. Ясен; др. Пълният списък на обектите, видовете разходи и източниците на финансиране, е част от решението за Бюджет 2022.

Финансови средства за Кметствата в община Плевен: 

Общинският съвет утвърди предложения Бюджет 2022 на Община Плевен заедно с внесената от група съветници актуализация в частта за финансовите средства, предвидени за кметствата в общината. Предвидените първоначално в проекта общо 5 708 240 лв. за гр. Славяново и 16-те села със самостоятелен бюджет в общината бяха увеличени единодушно с допълнителни 635 892 лв. за сметка на резерва. Увеличението е в резултат на проведена поредица от срещи между представители на местния парламент и кметовете на малките населени места и представените на тези срещи финансови разчети за недостиг на средствата за дейности по места.

Културен календар за 2022 г.:

Средствата за събития, включени в Културния календар на Община Плевен тази година, са общо в размер на 316 600 лв. Календарът включва отново четири раздела, ката първият от тях е традиционни и протоколни прояви.

Вторият раздел е с културни събития с национално и международно значение. Сред планираните прояви са: Сцена под звездите - спектакъл на операта „Тоска“ /м. юни/; Съвместен концерт на Северняшкия ансамбъл за народни песни и танци „Иван Вълев“ с ДАНПТ „Филип Кутев“ /м. юни/; Провеждане на Международен куклен фестивал „Шарено петле“ /м. юли/; Международен есенен джаз фестивал /м. септември/; Национален хоров конкурс „Маестро Иван Вълев“ /м. септември/; Международен фестивал на китарата – Плевен 2022 /м. юли – август/; Фестивал на анимационните филми – Плевен`2022 /м. август/; Национално турне на Васил Найденов, Любо Киров и група „Сигнал“ /м. юли/.

В Раздел ІІІ са съвместни проекти на Община Плевен с културни институти и различни обществени и творчески организации на проектен принцип. Предвидените средства тук са общо в размер на 30 000 лв.

Спорт: 

Средствата в група „Физическа култура и спорт" „местни дейности" през 2022 г. включват:

за ДЮШ ОФК „Спартак - Плевен" - 140 000 лв.;

за ДЮШ „Вихър" - гр. Славяново - 60 000 лв.;

ДЮШ ФК „за Спартак 1919" - 20 000 лв.;

за ДЮШ БК „Спартак - Пл." - 80 000 лв.;

За подпомагане спортните клубове, отговарящи на изискванията по общинската Наредба № 33 - 210 000 лв.;

За Ученически игри - 15 000 лв.;

Финансово осигуряване на класацията „Спортист на годината на Община Плевен“ - 2 000 лв.;

Финансово подпомагане на футболни клубове от малките населени места към Община Плевен: „Футболен клуб Ясен 2011“, с. Ясен - 1 000 лв.; Футболен клуб „Бенковски“, с. Опанец - 1 000 лв.; „Футболен клуб - Чавдар“, с. Бръшляница - 1 000 лв.; „Футболен клуб „Космос 2004“, с. Гривица - 1 000 лв.; „Футболен клуб Динамо Бохот“, с. Бохот - 1 000 лв.; Маратон на приятелството - 10 000 лв.; За подпомагане на „Спортен клуб за хора със зрителни увреждания – гр. Плевен“ във връзка с провеждането на Национален турнир по спортен риболов за незрящи - 2 000 лв.

За Спортния календар са разпределени 52 000 лв. Календарът включва: Волейболен турнир за Празника на Плевен 15 май; Детски футболен турнир за „Купа Плевен“; Кръг от националните детски серии по спускане с велосипеди /м. юни/; Международен турнир по борба „Освобождение; Масова спортна проява „Семейни игри“ /м. октомври/; Празник на здравето  и дълголетието; др.

Други акценти в Бюджет`2021:

И тази година за първото родено дете през 2022 г. в община Плевен, на което родителите са пълнолетни граждани и с постоянен и настоящ адрес на територията на общината, ще се предоставят 600 лв. от общинския бюджет. При навършване на 100-годишна възраст на жител ще се предоставят 500 лв. от общинския бюджет.

Кметът на Общината може да извършва разходи до 500 лв. за еднократни помощи на нуждаещи се жители от община Плевен.

За подпомагане дейността и за съвместни мероприятия с Община Плевен на други обществени организации са предвидени до 30 000 лв.; за подпомагане на младежки инициативи и включването им в Календар за младежки дейности на Община Плевен заложеното финансиране е в размер до 10 000 лв. и за Общинския комитет „Васил Левски“ – 25 000 лв.;

13-ти поетичен конкурс „Зрящи сърца“ за хора с увредено зрение

Програма „Христо Ботев“ на БНР обяви:

13-ти поетичен конкурс „Зрящи сърца“ за хора с увредено зрение. Регламент на конкурса. Желаещите да участват трябва: 

• да изпратят до 3 свои стихотворения на свободна тема 

• срокът за изпращане на стихотворенията е 10 май 2022 година 

• необходимо е участниците да посочат трите си имена, възраст, точен адрес и телефон за обратна връзка, както и e-mail 

• стихотворенията да бъдат изпращани на адрес: 

Българско национално радио София 1040, 

бул. Драган Цанков № 4 

програма „Христо Ботев“ 

за конкурса „Зрящи сърца“ или на e-mail: zriashtisartsa@bnr.bg 

Жури 

Творбите ще се оценяват от жури в състав: 

• Силвия Чолева (председател) – поетеса, ст. редактор в програма „Христо Ботев“ 

• Веселина Стоилова – поетеса 

• Кристина Александрова – поетеса 

• Цвета Николова – ст. редактор в програма „Христо Ботев“. 

Награди

Ще бъдат присъдени първа, втора и трета награди и една специална награда за млад автор (до 30 години). 

Имената на победителите ще бъдат обявени в предаването „Познати и непознати“ на 24 май 2022 година, в което ще се излъчат и наградените стихотворения.

Какво представлява увреждането?

Инвалидността не е атрибут на човека, а по-скоро е комплексно натрупване на условия, много от които се създават от социалната среда.

Международна класификация на функционирането. Инвалидност и здраве, 2002 (СЗО)

Няма универсално приета дефиниция на „увреждане“, въпреки че са правени различни опити за това.  Световната здравна организация /СЗО/ в своята Международна класификация за функциониране, увреждания и здраве /МКФ/ отчита социалните аспекти на уврежданията и не ги разглежда единствено като „медицинска“ или „биологична“ дисфункция. СЗО разграничава две основни концепции, а именно:

Недостатъчност: Загуба или нарушение на психологическата, физиологическата или телесната конструкция или функции, например парализа или слепота.

Увреждане: Ограничение или загуба /в резултат на недостатъчност/ на способността да се извършва дадена дейност по начина или до степен, считана за нормална за човека1.

Конвенцията на ООН за правата на хората с увреждания /2006/ утвърждава, че „увреждането е развиваща се концепция и че уврежданията са резултат от взаимодействие между лица с нарушени функции и бариери от емоционално-оценъчен  характер или такива, свързани с обкръжението, които възпрепятстват тяхното пълноценно и ефективно участие  в обществото равноправно с останалите“. Съгласно Член 1 „Хората с увреждания включват лица с трайна физическа, психическа, интелектуална и сетивна недостатъчност…“2. Степента, до която тази недостатъчност уврежда някого, зависи от нивото на бариерите, които се срещат в обществото..

Възприета неотдавна позиция от международните организации е, че увреждането е последствие от динамично взаимодействие между здравето на човека и други личностни фактори /като възраст, джендър, индивидуалност или образователно ниво/ от една страна и  социално-физическата среда, в която те се намират от друга. Този подход се нарича „социален модел на увреждане“.

Кой е лице с увреждане?

„Уврежданията са въпрос на възприятие. Ако можеш да правиш добре дори едно единствено нещо, някой се нуждае от теб.“,Мартина Навратилова

По оценка на СЗО над един милиард души, което представлява около 15% от населението в света, има някаква форма на увреждане3 и едва 5% от тези увреждания са вродени. Според Програмата за развитие на ООН /ПР на ООН/, 80% от хората с увреждания живеят в развиващите се страни4.  По оценка на Световната банка 20% от най-бедното население на планетата е с увреждания.5

Хората с увреждания се определят като най-голямото малцинство в света, но за разлика от повечето малцинствени групи, тази е с отворено членство: всеки един от нас може по всяко време да стане неин член, било то поради злополука, заболяване или старост. Ето защо уврежданията са част от състоянието на човека. В преобладаващото болшинство случаи уврежданията се разглеждат като резултат от социално-икономически или политически фактори, злополуки или въоръжен конфликт. В настояще време може да има повече фактори, които допринасят за възникването на недостатъчност, включително замърсяването на околната среда, ХИВ/СПИН и злоупотребата с дрога. Уврежданията са също проблем на развитието, тъй като то е двупосочно свързано с бедността: уврежданията могат да повишат риска от бедност, а бедността може да повиши риска от увреждания.6 Задачи 50% от уврежданията могат да бъдат избегнати и са директно свързани с бедността7.

Според СЗО около 10% от децата и младежите на Земята , което прави 200 милиона души, имат сензорно, интелектуално или психическо увреждане.

Групи от общността на хората с увреждания могат да имат обща социо-културна история. Някои групи имат общ език, например американски английски или жестомимичен език, или брайлова азбука за слепи или дори някои специфични термини, които те използват за уврежданията или за самите себе си. Често те имат също така общи обичаи и традиции, например празнично честване на осведомеността и чувството за собствено достойнство на хората с увреждания. Културата на увреждания може да признае и да празнува животите на хора с увреждания, като по този начин се демонстрира, че това не е непременно трагично състояние и те не бива да бъдат подценявани.

Въпрос: Можете ли да се сетите за филми или книги с обучение с участие на хора с увреждания? Представят ли те уврежданията в положителна светлина? 

Уврежданията като проблем с човешките права

Държавата трябва да насърчава мерките за промяна на негативното отношение спрямо браковете, сексуалните контакти и родителството на лица с увреждания, особено на момичета и жени с увреждания, които все още преобладават в обществото.

Стандартни правила на ООН за равнопоставеност и еднакви шансове на хората с увреждания.
Правото на живот е основополагащо човешко право. В хода на историята, обаче, е имало периоди, когато животът на хората с увреждания е бил застрашен, тъй като те са били смятани за по-малоценни от „нормалните“ хора. Теорията за социалния дарвинизъм и свързаното с нея движение за евгеника утвърждава идеята, че човешкото „генно депо“ може да бъде подобрено чрез вмешателство на човека и изигра основна роля при поставянето на етикет върху хората с увреждания като „по-ниско  стоящи“. Евгениката достигна своя връх в нацистка Германия, което доведе до избиването на повече от 200,000 хора с увреждания, които бяха и едни от най-ранните жертви на концентрационните лагери по време на Втората световна война. Въпреки че движението до голяма степен бе дискредитирано, теорията и практиката на евгениката продължават да съществуват и днес под различни форми, включително насилствена стерилизация и селективни аборти. Негативната евгеника е термин, с който се обозначава практиката за убеждаване или възпрепятстване на хората, които се смятат за „неподходящи“ да се възпроизвеждат. С напредването на медицинската наука, идеите на нео-евгениката срещат нови поддръжници. Родителският скрининг и амниоцентезата дават възможност на евентуалните бъдещи родители да решат „кой трябва и кой не трябва да обитава този свят“.

Насилствена стерилизация в Европа

Пет групи за човешки права се обединиха срещу насилствената стерилизация на жени с увреждания във Франция. През август 2011 те внесоха писмено становище9 в Европейския съд по правата на човека по казусът Гоер и други срещу Франция10, заведено от пет млади жени с психически заболявания, които са били стерилизирани без тяхно знание и съгласие. Ищците заявяват, че техните права на семеен живот, на брак и на това да не бъдат подлагани на унижаващо достойнството им отношение и дискриминация, закрепени с Европейската конвенция за правата на човека, са били нарушени.  Обединението на тези пет групи очаква Съдът да вземе положително решение и по този начин да узакони автономията на жените с увреждания по отношение на тяхното репродуктивно здраве. Към момента на съставяне на настоящия документ съдът все още не е излязъл с решение.

Правото на избор?

Движението за права на хората с увреждания повдигна въпроси относно «селективните аборти“ или аборти поради увреждане на плода. Докато движението за правата на жените, позовавайки се на ценностите за свобода и автономност на жените, е склонно да признае безусловното право на жените на аборт, селективните аборти срещат енергичния протест на активистите, борещи се за правата на хората с увреждания. Тяхната теза е, че бъдещите родители трябва да получат обективна и непредубедена информация за уврежданията, както и да получат съответната подкрепа. Ако това е налице, твърде вероятно е по-малко жени да решат да направят аборт заради увреждане на плода. Стандартните правила на ООН за равнопоставеност и еднакви шансове на хората с увреждания /1993/ в известен смисъл прави крачка напред по посока към признаване не само на правата на хората с увреждания да имат сексуални връзки и да станат родители, но също така и на необходимостта от преодоляване на предразсъдъците на обществото по този въпрос. Конвенцията на ООН по правата на хората с увреждания закрепва правото на липса на насилие и жестокост, на уважение на правото на личен и семеен живот, на намиране на семейство и не-дискриминация, основаваща се на увреждане.

Въпрос: Трябва ли родителите да имат право на аборт поради увреждане на плода? Какво би могло да се смята за увреждане?

Движение за защита на правата на хората с увреждания

Не харесвам също така хора, които се опитват да говорят така, че аз да мога да ги разбера. Приличат ми на хора, които, когато вървят заедно с вас, се опитват да забавят крачките си, за да са в крак с вашите; лицемерието е равностойно дразнещо и в двата случая

Хелън Келер), глуха и сляпа активистка и автор

Все по-активни и добре организирани движения за защита на правата на хората с увреждания стоят зад впечатляващата промяна на парадигмата – промяна от това уврежданията да бъдат разглеждани като лична трагедия до това уврежданията да се възприемат като въпрос на човешките права. Дейността на подобни движения за защита на правата на хората с увреждания доведе до подход към този въпрос, чиято философия е „нищо за нас да не става без нас“, както и до политическо изместване на въпроса от медицинския модел към социални и базиращи се на човешките права модели: от „пациент“ към гражданин. Ключовият въпрос е, че хората с увреждания трябва да имат същите права, като тези без увреждания и че дискриминацията въз основа на съществуващо увреждане трябва да бъде забранена със закон.

Медицински и социални модели на уврежданията

Преди 1970 година хората с увреждания бяха разглеждани като медицински грешки и жертви на обстоятелствата, заслужаващи съчувствие. Това бяха основните характеристики на „медицинския модел“ на уврежданията, който здраво свърза проблема с личността и предполагаше, че той може да се разреши единствено с медицински „средства“.

В противовес на този доминиращ модел през 60-те години на миналия век се наблюдаваше сериозна промяна в мисленето, първоначално в Съединените щати, с „движението за независим живот“. Смяната на парадигмата вижда решение на проблема с уврежданията в преструктуриране на обществото и премахване на бариерите. Това разбиране на уврежданията се нарича „социален модел“. Той се концентрира върху премахването на бариерите и утвърждава положителните нагласи и вземането на всички необходими мерки за това законите и политиките да са в подкрепа на пълноправното участие и  на не- дискриминация. То предполага, че индивидуалните и колективни неудобства, на които са подложени хората с увреждания, са основно вследствие на комплексна форма на институционална дискриминация, която е толкова  дълбоко заложена в нашето общество, колкото са сексизмът или расизмът.

Медицинският модел пита:

Социалният модел пита:

Какво ти има? Какво му има на твоето общество? Какви социалноикономически¸политически и/или екологични условия трябва да се променят, за да се помогне на всички хора с увреждания да се възползват от правата си? 

На проблеми със слуха ли се дължат затрудненията да се разбирате с хората? Затрудненията ви да се разбирате с хората основно в резултат на тяхната неспособност да комуникират с вас ли се държат? 

Заради здравословния си проблем ли се преместихте тук? Какви недостатъци на жилището ви ви накараха да се преместите тук? 

Вашият здравословен проблем /увреждането ви ли ви спира да излизате толкова често или толкова далеч, колкото бихте искали? Има ли някакви транспортни или финансови проблеми, заради които не излизате толкова често или толкова далеч, колкото бихте желали?12 

Подходът към хората с увреждания, базиран на техните права, задачи да даде възможности на лицата с увреждания и да гарантира тяхното активно участие в политическия, икономическия, социалния и културния живот по начин, който зачита и отчита техните различия.

Служба на Върховния комисар по правата на човека в ООН

В редица страни до ден днешен все още преобладава медицинският модел и социалният модел не е всеобщо приет и прилаган. Независимо от несъмнено важния фокус върху социалните фактори, социалният модел може да пропусне някои важни личностни фактори, например болката, която присъства при някои сериозни увреждания. Един активист от движение за защита правата на хората с увреждания се изрази по следния начин: „Можем да настояваме, че обществото ни е увредило чрез своята предубеденост и благодарение на това, че не посреща нуждите ни, породени от уврежданията; но да се отрича личният опит от увреждането в крайна сметка означава да се влезе в таен сговор с нашето иго“.13 Те заявяват, че е важно хората с увреждания да не се разглеждат нито като пасивни жертви на медицински нарушения, нито като пасивни жертви на околната среда. По-скоро те трябва да се възприемат като активни страни, с пълни права и възможности за упражняване на автономия върху собствения си живот.

Системите за социална защита често не са позволявали на хората с увреждания да контролират собствения си живот. Те би трябвало да улесняват активното участие на хората с увреждания. Това обаче трябва да е в комбинация с признаването на факта, че хората с увреждания имат право на социална подкрепа, независимо от техния потенциален принос към обществото. Включването на хора с увреждания изисква също прилагането на политики и програми, които премахват бариерите и гарантират упражняването на граждански, културни, икономически, политически и социални права.

Равенство и недопускане на дискриминация

Световната конференция по човешките права препотвърждава, че всички човешки права и основни свободи са универсални, поради което те безрезервно включват и хората с увреждания.

Декларация на Световната конференция по човешките права, 1993

Повечето от днешните притеснения относно човешките права, засягащи хората с увреждания, са свързани с дискриминацията. Хората с увреждания имат точно същите човешки права, като тези на хората без увреждания; въпреки това обаче те са обект на пряка и непряка дискриминация  и изключване в почти всички области на живота.

Дали поради социални предразсъдъци, дали поради структурни проблеми в обществото или заради техните собствени увреждания. Това означава, че често те се нуждаят от положителни усилия от страна на обществото, за да имат еднакъв шанс за участие. По-конкретно това може да се отнася до такива области като достъп до информация, здравеопазване, образование и заетост. Позитивните дейности трябва да са ориентирани към насърчаване на представителството на отделни групи, които традиционно са обект на дискриминация с цел създаване на по-елитарно общество.

Подходящо приспособяване

Недопускането на дискриминация включва концепцията за подходящо приспособяване, което трябва да бъде направено за хората с увреждания. Подходящо приспособяване означава, когато е необходимо, да се извършват необходимите изменения и промени, така че да не се поставят несъразмерни или непосилни затруднения, така че хората с увреждания да могат да се възползват от своите човешки права и основни свободи наравно с останалите.14 Такива подходящи приспособявания например се наблюдават в случаите, в които на дадено лице с увреждания се осигуряват специални решения и достъп до информация, транспорт, работно място, приспособления и услуги. Цялостната цел е да се улесни включването и участието на индивида в общността.

Проблемите на летните горещини

Лесен тест показва за секунди дали сме добре хидратирани 
Вируси с диария и повръщане се срещат почти целогодишно, а хранителните натравяния предизвикват изключително бързо обезводняване на организма. Загубата на телесни течности не протича незабелязано, но е важно да можем да разпознаем тежките форми, които могат да бъдат животозастрашаващи.

Най-често дехидратиране се получава след диария. Изхождането на редки воднисти изпражнения по няколко пъти на ден е разстройство на храносмилателната система. Причинява се главно от вирусни (ротавируси, аденовируси, астровируси и др.), бактериални инфекции (Салмонела, Ешерихия коли и др.), паразити, както и от хранителни отравяния. Може да се раздели на остра и хронична с продължителност над 4 седмици.

Неприятното състояние може да бъде симптом на сериозни заболявания като дизентерия, холера, хроничен улцерозен колит, перфорирал апендикс, облъчване с радиация, консумация на отровни гъби, хипервитаминоза с мастноразтворимия витамин D, прием на диуретици, токсикоза на бременността, хора с лактозна нетолерантност, глутенова ентеропатия и пр. Антибиотици, лекарства за понижаване на кръвното налягане и някои антиациди също може да причинят диария. Операции на червата, жлъчния мехур или стомаха може да са причина за появата на воднисти изпражнения поради промяна на скоростта на придвижване на храната през храносмилателния тракт.

В повечето случаи възстановяването на изгубените течности с цел предпазване от дехидратация е достатъчно, но не и когато става дума за диария, причинена от бактериална инфекция или паразити. В подобни случаи спирането на изхожданията задържа патогените в храносмилателната система. След лекарска консултация се изписват антибиотици или антипаразитни препарати.

Въпреки че водата е основна съставка на телесните течности, тя не съдържа елетролити като калий, натрий и пр. Затова много често се предписват специални рехидратиращи разтвори за възстановяване на електролитния баланс и диета. 

Освен чрез диария, дехидратиране може да настъпи при обилно потене и изпаряване на вода с издишването на въздуха, което е типично при прегряване на организма, сепсис, тежки инфекциозни заболявания, висока температура. Обезводняване се наблюдава и при остра кръвозагуба, загуба на плазма при сериозни изгаряния. Обезводняване може да се прояви при хора, които спазват диети, прилагат „сух пост“ ,както и при страдащите от булимия. Проблемът се среща също и при безпомощни болни, възрастни или деца, за които не се подлагат правилни грижи.

Воден балaнс е приемането и изхвърлянето на течности за 1 денонощие. 

50% от водата се приема като чиста вода или в състава на сокове, чайове и други течности.

35% е като съставка на храната в супи, сосове, плодове и зеленчуци.

В резултат на метаболитните процеси в клетките се отделя около 15% оксидационна вода.

Организмът губи вода  чрез:

•Отделяне на урина – минимум 500 ml за денонощие, обикновено 1500 ml

•Изпотяване – при високи температури и физическа активност до 2 литра

•Издишване на въздух – около 300-400 мл дневно (увеличава се при сух горещ въздух и физическа работа)

•Изпражнения – при кърмачетата % отношение на вода е високо.

•Невидимо изпарение на вода от кожата (без участие на потните жлези). Правопопорционално е на повърхността на кожата и е по-голямо при кърмачета и малки деца.

•Храносмилателни сокове – 7-8 литра за денонощие. При диария изпражненията съдържат много от тях.

•При увеличава на телесната температура с 1 градус загубата на вода се увеличава със 100-150 мл/ 24 часа за всеки градус.

Хидратация на човешкото тяло. Pinch тест показва състоянието на водата чрез прищипване на кожата, която е богата на колаген

Телесните течности менят обема си в човешкото тяло според възрастта  и дори пола:

•Най-високо е нивото на телесни течности в плода по време на бременността - около 90%

•При новородено те са 75-80%. След навършване на 1 година нивото започва постепенно да спада.

•При мъже са около 64%

•При жени са около 53%

•При възрастни мъже са около 53%

•При възрастни жени са около 46%

Разликата между мъже/жени се дължи на разлика в хормоните и натрупаните мастни тъкани, които съдържат по-малко вода при нежния пол. Хората с повече мазнини имат по-малък относителен % на телесни течности спрямо теглото си.

Ето как се отразява загубата на телесни течности:

•Загуба на 1%– най-вероятно усещате силна жажда

•Загуба на 2-5% - устата е пресъхнала. Чувствате умора и главоболие. Кожата е доста по-суха. При тест с прищипване отнема време да се възстанови първоначалното състояние

•Загуба на 6% - телесната температура се повишава. Дишането е по-тежко. Пулсът е ускорен.

•Загуба на 8% - усещане за замайване и световъртеж. Чувство за слабост. Силно затруднено дишане.

•Загуба на 10% - мускулни спазми. Езикът се подува.

•Загуба от 11 % - кръвообращението се забавя. Нарушават се функциите на бъбреците

•Загуба на 20% - животът е в риск.

Без вода здравия възрастен ще загине за 7-10 дни, а при високи температури със сух въздух за 3- 5 дни. При бебета и малки деца сериозна дехидратация може да настъпи за 1-2 дни, а фаталния край от загуба на течности е често срещан в развиващите се страни.

Разбира се преди да достигнете до подобни сериозни нарушения в дейността на вътрешните органи, можете да следите еластичността на кожата. Именно външната ни обвивка е най-обширния орган в човешкото тяло. Тя също е изградена от различни видове клетки, които имат нужда от вода. Освен това именно най-горния пласт от епидермиса, който се състои от специални вроговени клетки пази тялото от изпарение на телесните течности, които са около 60% от телесната маса.

Тест за хидратация на кожата - pinch test, показва за секунди дали здравето е застрашено.

Кожата от друга страна съдържа в себе си множество влакна колаген, еластин, както и хиалуронова киселина. 

Знаете ли, че думата колаген е измислена около 1860 година в Гърция, като  основата на думата κόλλα (colla) означава лепило?

Едно от най-древните лепила, използвани и днес е туткалът.  Той е създаден от съединителна тъкан на животни. За да се подготви лепилото е нужно туткалът да се накисне в продължение на 24 часа. Той набъбва, увеличава обема и се размеква. После се поставя в съд с вода, която се нагрява, но не повече от 65-70 градуса, защото настъпва денатуриране и лепилните свойства се влошават.

Под най-горния слой (епидермиса), се намира дермата, която съдържа също телесни течности. При добра хидратация на организма влакната колаген са набъбнали. Зрелият омрежен колаген е водонеразтворим протеин, но увеличава обема си при досег с вода.  Ето защо при загуба на 5% от телесното тегло и начален стадий на дехидратиране кожата започва да се сбръчква и губи своята еластичност.

Тестът с прищипване (pinch test) представлява защипване с пръсти за 4-5 секунди на кожата и наблюдение дали веднага ще възвърне формата си след като я пуснете. При възрастни се прави върху горната част на китката, а при малки деца на коремчето. Това е един от тестовете, които използват в лекарските кабинети за оценка хидратацията на организма и преценка дали има нужда от венозно вливане на разтвори.

Този тест може да бъде прилаган за оценка на хидратацията не само върху хора, но и кучета, котки, коне и пр.

Какво точно представлява надбъбречната умора?

Причини, признаци, симптоми, диагностициране и лечение

Какво точно представлява надбъбречната умора?Във време на пандемия, политически и социални предизвикателства, финансова несигурност, безработица и житейски трудности, усещането за изтощение и изчерпване на жизнената енергия за съжаление сякаш е новата нормалност за много от нас.

Обръщането към грижата за себе си, която в основата си включва достатъчно пълноценен сън, здравословна храна и физическа активност, обикновено помага за възстановяване на енергийния баланс. Но ако въпреки предприетите мерки, продължавате да се чувствате крайно изтощени, може би преживявате период на надбъбречна умора, която представлява средна форма на надбъбречна недостатъчност и често води до фибромиалгия (причина за необяснима болка по тялото и умора).

КАКВО ПРЕДСТАВЛЯВА НАДБЪБРЕЧНАТА УМОРА?

Надбъбречната умора е термин, който се прилага за съвкупност от неспецифични симптоми, като болки в тялото, умора, нервност, нарушения на съня и храносмилателни проблеми.

Надбъбречната умора е все по-често срещана, но понякога противоречива диагноза, използвана за посочване на изтощение на надбъбречните жлези. Надбъбречни жлези произвеждат различни хормони, които са от съществено значение за живота. Медицинският термин “надбъбречна недостатъчност” се отнася до неадекватно производство на един или повече от тези хормони в резултат на основно заболяване или операция. Кортизолът е хормон, отделящ се от надбъбречните жлези за регулиране на кръвното налягане. В отговор на стрес, надбъбречните жлези отделят по-голямо количество кортизол. Смята се, че надбъбречната умора се появява, когато надбъбречните жлези са претоварени от прекомерното освобождаване на кортизол и така те не са в състояние да произвеждат нивата на кортизол, необходими за оптималната функция на тялото.

Хроничната стресова реакция „винаги в действие“ може да доведе до по-високи нива на кортизола: хормонът е отговорен за т.нар. реакции „ съпротивлявай се или бягай“ и може да причини нарушения на съня, раздразнителност, чувство на неудовлетвореност, безпокойство, усещане за непълноценност.

Когато това продължи, може да причини срив на надбъбречната система, която е отговорна за регулирането на метаболизма, имунната система, кръвното налягане и реакцията на стрес, а това от своя страна води до спад в нивото на кортизол. Въпреки че, това звучи като нещо добро, ние се нуждаем от определено количество от хормона, за да може организмът ни да функционира правилно и да поддържа необходимата енергия. Тъй като надбъбречната система не регулира ефективно тези хормони, ние няма да имаме необходимата енергия за справяне със стреса, а същевременно ще бъдем подложени на същите причинители на стрес.

Това може да доведе до нарастване на стреса, дори когато чувстваме, че сме достигнали възможния предел. Тогава физическите симптоми стават още по-изразени.

Създателят на термина „надбъбречна умора“, д-р Джеймс Л. Уилсън, в книгата си „Надбъбречна умора: Синдром на 21-ви век“, описва надбъбречните жлези като „две малки жлези, които се намират на върха на бъбреците, и са с размерите на големи гроздови зърна, които тежат около пет до осем грама. “

Според Уилсън надбъбречните жлези отделят над петдесет хормона. Често чуваме само за DHA и кортизола, но четиридесет процента от естрогена или прогестерона при жените се произвеждат в надбъбречните жлези, а около четиридесет процента от тестостерона при мъжете се произвежда в надбъбречните жлези.

Практикуващите, които лекуват надбъбречната умора, вземат под внимание всеобхватната функция на тези жлези и широкия спектър от проблеми, които могат да възникнат, когато надбъбречните жлези не функционират оптимално. „Те имат много дълбоко въздействие върху цялото тяло“, казва д-р Уилсън. „Те са жлезите, които първо реагират на стрес, но и първите, които страдат в резултат на стрес.“

Причини
Всяко прекомерно подлагане на стрес кара надбъбречните жлези да увеличат производството на кортизол.

Към потенциалните причинители на стрес се отнасят влиянието на околната среда и подлагането на диета, както и изпитването на тревожност и емоционален стрес. Преживявания като скръб, травма или автоимунни състояния се считат за възможен причинител на хронично негативно въздействие върху функционирането на надбъбречната система. Прекомерната употреба на антибиотици също може да има вредни ефекти върху производството на кортизол.

Признаци и симптоми
Признаците и симптомите на надбъбречната умора могат да включват:

•Умора

•Болки в тялото

•Ниско кръвно налягане

•Често виене на свят/Замаяност

•Необяснима загуба на тегло/ Качване на тегло

•Безсъние

•Несправяне със стреса и промяна в настроението

•Когнитивни проблеми или „мозъчна мъгла“

•Повишени нива на енергия вечер

•Глад за солени и сладки храни

•Прекомерна употреба на кофеин и други стимуланти

•Често уриниране

•Загуба на косми по тялото

•Обезцветяване на кожата (хиперпигментация)

•Мускулна и костна слабост

•Лоша циркулация

•Намалено либидо.

Но най-често срещаните симптоми на надбъбречна умора могат да се класифицират в 3 основни групи:

1.УСЕЩАНЕ НА СИЛНА УМОРА И ИЗТОЩЕНИЕ ПРЕЗ ЦЯЛОТО ВРЕМЕ

Най-честият симптом е усещането за силно, продължително изтощение, което може да бъде физическо под формата на умора или психическо, чиято възможна проява може да бъде липсата на енергия и стимул за извършване на рутинни дейности от ежедневието.

Имайте предвид, че това състояние може да бъде свързано и с депресия, затова е необходимо по-специално наблюдение на признаците. Ако състоянието ви е моментно, причинено от конкретни събития или други фактори, би трябвало да почувствате подобрение след полагане на съответните грижи за възстановяване и почивка в рамките на 2-3 дни. Но при липса на подобрение и усещане на хронично изтощение, е възможно да имате един от следните проблеми като надбъбречна умора, депресия или фибромиалгия.

2.НЕОБЯСНИМИ БОЛКИ ПО ТЯЛОТО

Един от симптомите на нарушения на надбъбречната жлеза е мускулната и костната слабост, главно поради това, че хронично повишените нива на кортизол могат да причинят по-голямо разграждане на протеините на тялото ви, което води до загуба на мускулна маса и костна плътност. Когато това се случи, това може да доведе до чувство на болка по неспецифичен начин.

Това може да бъде много смущаващо, защото всеки ден болката може да засяга различни органи. Един ден може да почувствате болки в гърба, на следващия ден болки във врата, след това цялостна болка и главоболие, последвано от никаква болка за един ден. Това е част от причината хората, които се борят с проблема, да не желаят да говорят с лекар. От друга страна това е и причината някои лекари да се съмняват дали това не е психосоматична реакция на стрес и да смятат, че болката може да не е „истинска“.

3.НЕУТОЛИМ ГЛАД ЗА СЛАДКО И КОФЕИН

Поради усещането за силно изтощение, породено от проблемите с надбъбречните жлези, може да се пристрастим към нездравословния навик на непрекъснато консумиране на сладки храни и кофеинови напитки, тъй като за кратко те ни осигуряват необходимата енергия.

Но този избор обикновено задълбочава проблема, тъй като прекомерната употреба на захар и кофеин може да предизвика срив в кръвната захар, което ни кара да се чувстваме още по-изморени отпреди. От своя страна умората ограничава желанието ни за спортна дейност и така цикълът захар, кофеин и заседнал начин на живот влошава положението и може да изостри физическите симптоми, като болки в тялото и главоболие.

НАДБЪБРЕЧНАТА УМОРА И БОЛЕСТТА НА АДИСОН

Надбъбречната умора е тясно свързана, но не трябва да се бърка с болестта на Адисон: разстройство, характеризиращо се с недостатъчно производство на кортизол поради патология, пряко засягаща надбъбречните жлези, или поради нарушаване на сигнализирането между мозъка и надбъбречните жлези. Симптомите на болестта на Адисон са подобни на надбъбречната умора, като основната разлика е, че надбъбречната умора се счита за възможен резултат от прекомерната употреба на иначе здрави надбъбречни жлези поради стрес.

„Надбъбречните жлези са необходими, за да има глюконеогенеза, която да се осъществи в черния дроб, както и съхранението на гликоген, което стимулира производството на кръвна глюкоза“, казва д-р Уилсън. “И така, повечето от основните симптоми, както на надбъбречната умора, така и на болестта на Адисон, са резултат или от липсата на кортизол, или от липсата на кръвна глюкоза и от многото въздействия, които тя има систематично в цялото тяло. За разлика от болестта на Адисон, надбъбречната умора няма патологичен произход, освен при прекомерната употреба на антибиотици, което може частично да увреди функционирането на надбъбречните жлези. Разликата между болестта на Адисон и надбъбречната умора се състои в това, че говорим за тяло, което не може да отдели кортизол, спрямо тяло, което не секретира достатъчно кортизол. “

НАДБЪБРЕЧНАТА УМОРА КАТО ДИАГНОСТИЧНА КАТЕГОРИЯ

Някои проучвания оспорват „надбъбречната умора“ като диагностична категория. Симптомите, свързани с надбъбречната дисфункция, също се наричат ​​„надбъбречно разстройство“ или „надбъбречна недостатъчност“. Някои изследователи твърдят, че надбъбречната умора не съществува.

Преглед от 2016 г., публикуван в медицинското списание BMC Endocrine Disorders, изследва петдесет скорошни проучвания и заключава, че няма статистически проверима връзка между надбъбречната недостатъчност и умората.

Практикуващи лекари като д-р Уилсън обаче не са съгласни. „Изследването за това датира от години. Хенри Хароуър, един от основните редактори на The Journal of Endocrinology, пише доста за слабата надбъбречна функция, известна с различни имена като хипокортизолизъм “, казва Уилсън.

Преглед, основан на доказателства от 2011 г., публикуван в „Интегративна медицина“, гласи: „Проучванията показват връзка между хипокортизолизма и многобройни болестни състояния, като метаболитен синдром и фибромиалгия, както и синдроми на хронична болка, кардиометаболитни заболявания, разстройства на настроението, автоимунни заболявания и злокачествени заболявания . “

Надбъбречната умора все повече се разпознава от натуропатите, хомеопатите и лекарите по функционална медицина. Въпреки това, много лекари по традиционна медицина поддържат, че то не е жизнеспособно медицинско състояние, отчасти поради това, колко обобщени са предполагаемите му симптоми и факта, че те могат да се отнасят до много други причини като депресия или хипотиреоидизъм.

Д-р Уилсън обобщава „Това не е болест. Това е синдром, който е резултат от стреса до момент, в който тялото не може да реагира по оптимален начин.” Той прави връзка между надбъбречната умора и почти всички автоимунни заболявания, тъй като психическите и физически стресове, придружаващи такива състояния, също засягат надбъбречните жлези.

Лекарите, които лекуват надбъбречната умора, също предполагат, че състояния като клинична депресия и ПТСР често облагат надбъбречните жлези по начини, които могат да причинят хроничен дефицит.

„Около двадесет и пет процента от това, което се счита за клинична депресия, също включва нисък кортизол, докато около седемдесет и пет процента от клиничната депресия включва и висок кортизол“, казва д-р Уилсън. „Така че, това е широко разпространено, тъй като надбъбречната жлеза има толкова много общо с правилната имунна функция, правилния баланс на кръвната захар и с мозъчната функция. Има хиляди рецептори на кортизол във всяка част на мозъка и те работят заедно помежду си и с другите невротрансмитери. “

ДИАГНОСТИЦИРАНЕ НА НАДБЪБРЕЧНАТА УМОРА

Надбъбречната недостатъчност може да се диагностицира чрез кръвни тестове и специални тестове за стимулиране, които показват неадекватните нива на надбъбречните хормони.

Някои от последните научни дебати за надбъбречната умора са свързани с диагностичните методи. Преди това надбъбречното здраве често се оценяваше с помощта на кръвни тестове, предназначени за болестта на Адисон и синдрома на Кушинг – тестове, които според някои специалисти са недостатъчни за измерване на сложните цикли на нивата на кортизол.

Лекарите, които изследват специално за надбъбречна умора, най-често го правят с помощта на тестове за урина или слюнка за измерване на нивата на кортизол. „Трябва също така да добиете представа за стреса в живота на хората“, казва д-р Уилсън. „Можете да имате пациент с нормални нива на кортизол, но който е изтощен и работи четиринадесет часа, например.“

Тъй като нивата на кортизол варират през деня, лекарите, лекуващи надбъбречната умора, предполагат, че е важно да се приложат изчерпателни тестове, както и да се разберат ежедневните енергийни модели на пациента, за да се оценят по-добре циклите на производство на кортизол през деня.

ЛЕЧЕНИЕ

За момента няма фармацевтично лечение на надбъбречната умора, което някои натуропати и лекари по остеопатия смятат за фактор по отношение на схващането на традиционната медицина за това състояние. Естествените начини за лечение включват промени в начина на живот като диета с ниско съдържание на захар / ниско съдържание на кофеин, избягване на нездравословна храна, здравословен режим на съня и хранителни добавки.

Добавките, за които се смята, че помагат за облекчаване на надбъбречната умора, включват:

•Витамин С

•Магнезий

•Витамини от група B

•Коензим Q10

•Родиола

•Корен от женско биле.

Други здравословни практики като ежедневна хидратация, регулиране на кръвната захар чрез балансиран режим на хранене и медитация също имат положителен ефект върху нормалната функция на надбъбречните жлези.

Един от най-основните начини за облекчаване на симптомите на надбъбречна умора може да се окаже и най-трудният: това се редовните тренировки и физически упражнения. В условията на тази нервно-мускулна умора е по-трудно да се включите в продължителни и интензивни упражнения. Въпреки това, самото упражнение може да бъде най-доброто нещо, което човек може да приложи от гледна точка на промяна в начина на живот, за да се справи със симптомите.

Ако все още не сте готови, започнете с 15-минутни разходки навън на чист въздух, с малко по-бързо темпо, отколкото обикновено.Това може да помогне за облекчаване на стреса и да ви накара да включите повече упражнения в ежедневието си.

Изборът на здравословен начин на живот, включващ консумирането на питателна храна, поддържането на социални контакти, намирането на начини за премахване на стреса и фокусирането върху качествения сън, е част от решението на проблема, но внимавайте със съня. Когато се чувствате изтощени и уморени по някаква причина, изкушението е да си почивате и да спите повече, включително да спите и да спите дълго. За съжаление това може да влоши проблемите ви, защото ще „изхвърлите часовника си“. По-добре е да създадете режим за лягане и строг режим на съня, особено ако установите, че сънят по-дълго време не помага.

ПРИ ПОСОЧЕНИТЕ СИМПТОМИ КОНСУЛТИРАЙТЕ СЕ С ЛЕКАР

Дори ако Вашият лекар не приема надбъбречната умора като официална диагноза, ако изпитвате горепосочените симптоми и ако нищо не помага, си струва да се прегледате и да си направите съответните кръвни тестове. Често това, което изглежда като надбъбречна умора, може да е нещо друго, като проблем с щитовидната жлеза или друг хормонален проблем.

Може да страдате и от фибромиалгия, разстройство, което също идва с обширна мускулно-скелетна болка, умора, проблеми със съня и промени в настроението. Веднъж отхвърлена като психологически проблем вместо действително разстройство, фибромиалгията вече има възможности за лечение, които включват лекарства, физическа терапия и управление на болката.

Ако чувствате, че страдате от надбъбречна умора, или от фибромиалгия, може да се наложи насочване към ревматолог за подходящ скрининг и лечение.

Уморени надбъбречни жлези и хомеопатия  

Надбъбречните жлези са малки по размер и са разположени на върха на двата бъбрека. Те синтезират хормоните ДХЕА, адреналин, норадреналин и кортизол. Известни са като жлези на стреса, защото помагат при отговора към стрес чрез освобождаване на каскада от хормони. При наличие на стрес се отделя повече кортизол. Високите нива на кортизол са свързани с натрупване на килограми в талията, повишен риск от инсулт и Алцхаймер.

Ниските нива на кортизол и намалена функцията на надбъбреците са известни като умора на надбъбреците. Това не е заболяване, а набор от симптоми. Все по-често се среща в практиката.

Обичайните симптоми включват:

•Трудно събуждане, умора, която не се подобрява от сън, неосвежителен сън;

•Желание за солено, солени храни, алкохол и кафе;

•Липса на енергия, повишено усилие в ежедневните задачи, всичко е неприятно;

•Ниско либидо;

•Намалена способност за справяне със стрес, раздразнителност, плач;

•Бавно възстановяване след наранявания;

•Лека депресия, по-малко радост от живота;

•Напълняване в областта на талията;

•Влошаване на ПМС симптомите;

•Влошаване при пропускане на хранене, хипогликемия;

•Нарушения на щитовидната жлеза;

•Трудна концентрация, слаба памет;

•Алергии и респираторни инфекции, които се лекуват продължително. Чувствителност към околната среда;

•Намалена толерантност и повишена раздразнителност;

•Пигментация на кожата;

•Понижена енергия при събуждане, между 15 и 16 часа следобед, повече енергия вечер;

•Световъртеж при рязко ставане;

•Хранителни разстройства като преяждане и анорексия.

Тестването на кортизол в слюнката може да покаже дали надбъбреците произвеждат достатъчно или по-малко кортизол в конкретното време на деня. Твърде много кортизол през нощта може да доведе до неспокоен сън, а твърде малко сутрин – до умора. Постоянното ниско ниво на кортизола се нарича надбъбречна недостатъчност.

Традиции и обичаи
Еньовден – традиции, обичаи и трапеза
На 24 юни отбелязваме народния празник Еньовден, а Българската православна църква почита Рождението на Свети Йоан Кръстител, наричан още Предтеча Господен заради това, че предрича появата на Спасителя. Той проправя път за неговото дело, а по-късно сам го покръства във водите на река Йордан. Именно с кратките форми на Йоан /Иван/ – Еньо или Яне, идва и името на народния празник, който всъщност е стар езически празник в чест на лятното слънцестоене, затова и много от поверията и обичаите са свързани с пътя на небесното светило и култа към него. В различните части на България той се нарича още Среди лето, Яневден, Летен Ивановден, Иван Бильобер. Това разнообразие от имена /още – Яновден, Иванден, Ивъндън, Драгийка/ се дължи на преплитането с християнската традиция, т.е. смесването на обредите и традициите на двата празника.

ТРАДИЦИИ, ОБИЧАИ И РИТУАЛИ

В народните схващания Еньовден бележи средата на лятото и носи белезите на един развит в миналото слънчев култ. Той е любим летен празник и на млади и на стари, който разделя годината на две, явява се като граничен период в годишния календарен цикъл. Вярва се, че след него започва далечното начало на зимата – казва се „Еньо си наметнал кожуха да върви за сняг“, т.е., че е време да се помисли за дългите студени месеци. В този най-дълъг празник в народния календар според народната вяра слънцето разгръща цялата си мощ и след това започва бавно „да умира“, а дните да намаляват. Затова повечето ритуали се извършват още преди изгрев – например в миналото младежите палят огньове и ги прескачат, за да са силни и жизнени. Според поверието, в този ден на апогей небесното светило става по-рано от всякога и при изгрева си „трепти“ и „играе“, затова рано сутринта моми и ергени излизат на поляни  и високи места над селото, за да посрещат изгрева, който ще ги дари със здраве и жизненост. Вярва се, че преди да „тръгне към зима“ слънцето се окъпва във водите и ги прави лековити. После се отърсва и росата, която пада, има особена магическа сила. Затова всеки трябва да се измие преди изгрев в течаща вода или да се отъркаля в росата за здраве. Това измиване има смисъл на пречистване, защото се вярва в лечебната сила на речната вода, в която слънцето се е „окъпало“. Къпането на Еньовден е всеобщо, то е едно от обредните къпания през годината – един важен християнски елемент, свързан с ритуала на кръщаването във водите на р. Йордан, както и едно сложно преплитане на обредите за здраве в този ден с древния култ към водата и слънцето.

Главна роля в празнуването този ден освен водата играят и лековитите билки. В тази връзка, в народния календар Еньовден е най-вече празник на билките. Той е известен с това, че в нощта срещу него се извършва най-масовото бране на билки, защото тогава те придобиват голяма лечебна сила, която изчезва с изгрева на слънцето.

Сред народа е разпространено поверието, че има 77 и половина различни болести по човека и за 77 от тях има лек. За половината също има цяр и той е половин билка, която обаче само определени билкари могат да открият в нощта срещу празника, тя се бере със затворени очи, наслука. Вярва се, че само в тази нощ „звездите слизат“ и даряват билките и тревите с могъща целебна и магическа сила. Затова рано сутрин – още преди изгрев слънце, моми и жени, врачки, баячки, млади и стари берат билки, като еньовче, маточина, иглика и други, които използват за лек и магии през цялата година. Докато билките, които се берат на Гергьовден се използват за лекуване на добитъка, билките, набрани на Еньовден се използват за лекуване на хората. С тях според народните вярвания се лекуват бездетни жени, прогонват се зли духове, правят се магии за любов и омраза.

От набраните билки, между които на първо място е еньовчето /цветето на здравето и дълголетието/, жените правят Еньовски китки и венци, вързани с червен конец. В някои региони броят на китките е толкова, колкото са членовете на семейството, наричат ги поименно и ги оставят през нощта навън. Сутринта по китката гадаят за здравето на този, на когото е наречена. После тя се закачва някъде в дома и се използва през цялата година за лечение на болните. От останалите събрани билки и цветя се прави голям Еньовски венец, през който минават всички, за да бъдат здрави през цялата година.

За здраве и предпазване, в миналото се извършва и миене с водата, в която са натопени еньовските билки през нощта. Според народната вяра това е една необходимост от пречистване, защото тъкмо срещу Еньовден тъмните сили си дават среща, от потайна доба до изгрев слънце, когато е най-благоприятното време за извършване на различни магии и заклинания. Тогава се явяват т.н. житомамници, бродници. С тях е свързан още един  характерен за този ден обичай – „грабенето“/крадене/, „маменето“/примамване/ на плода от нивите и добитъка, макар че ритуалът се прави и на Гергьовден. В някои райони на Западна България се вярва, че магическата сила на Еньовската роса се използва от магьосниците бродници (житомамници). През нощта срещу Еньовден, голи и възседнали кросно, те бродят по чуждите ниви и произнасяйки заклинания, обират с престилка росата, за да я изцедят в своите ниви или в нивите на този, който е поръчал краденето. Така те обират плодородието на чуждите ниви и го прехвърлят в своите. Обраната нива залинява, а другата – избуява. За предпазване от такова „открадване“, срещу празника стопанинът сам жъне своята нива в средата или в четирите ъгъла, за да я намери житомамницата вече „обрана“. Понякога в нощта срещу Еньовден стопаните отиват на нивите си, за да ги пазят от измамници. Ако бъде хваната, бродницата се прекарва гола през селото и бива подлагана на всеобщо обругаване.

Еньовден се приема за много благодатен за правене на предсказания и гадания за бъдещо плодородие, за здраве, женитба и любов, подобно на Нова Година, Гергьовден и други празници. Прави се обичаят „напяване на китки или пръстени“, /аналогично – ладуване/. В Югоизточна и Североизточна България гаданията се разгръщат най-напред в обичая „Еньова буля“ или „Еня“, свързан отново с магическата сила на водата. В него участват момите, а се гадае за всички – моминските китки за женитба,  а на останалите — за здраве и плодородие. Булята е малко момиченце - изтърсак /последно на майка/, на 4-5 години. Четири моми отиват в къщата на детето и го обличат в невестинска премяна, на главата с невестинско червено було. През цялото време, докато трае обличането, детето не стъпва на земята, а стои в скута на някоя от четирите девойки. Една от момите взема приготвената Еньова буля на раменете си и заобиколена от останалите излиза навън. Всички обикалят три пъти къщата, пеейки песни със сватбарски сюжет, след което шествието тръгва из селото, спира пред кладенци и чешми /обикаля ги три пъти, пеейки песни за плодородие и любов/, а после излиза на полето по ниви и градини. Накрая шествието на момите се завръща в дома на Еньовата буля, където идва ред на ладуването – един интересен обичай-гадание за женитба, наричан напяване на китките и пръстените на момите. Още предишния ден всички девойки в предбрачна възраст, наливат от вечерта в котел „мълчана вода“ /налята мълчешком, при пълна тишина, за да не се погуби от човешки глас магическата ѝ сила/, в който хвърлят своите китки. На всяка китка има пръстенчета, които са наречени на ергените. Котелът пренощува на открито под трендафил, а на другия ден малката прорицателка, Еньовата буля, с лице, обърнато на юг, вади китките със завързани очи и ги нарича, а момите напяват за женитба и имотност.

В други райони се прави напяване на паламарки, които заместват китките и пръстените.

На 24 юни имен ден празнуват Еньо, Яни, Яна, Иван, Ивана,  Йоан, Йоана, Даян, Даяна и техните производни, както и Биляна и всички с имена на билки. Смята се, че в името на този празник са се слели две имена – Еньо и Йоан, както и две култури – прабългарската и християнската. „Ени“ е прабългарска дума със значение „нов ден“. В миналото Нова година е започвала след най-дългия ден в годината.

На Еньовден празнуват своя професионален празник фармацевтите, билкарите, лечителите.

ПОВЕРИЯ И ЗАБРАНИ

•Поверията разказват как в утрото на 24 юни слънцето „трепти“, и който успее да види това явление, цяла година ще се радва на крепко здраве. По изгрев всеки трябва да се обърне с лице към слънцето и да погледне през рамо своята сянка – ако тя е цяла – ще е здрав, ако е половина – ще боледува.

•Също така се вярва, че Еньовските билки притежават силата да лекуват бездетни жени и прогонват злите духове.

•Вярва се, че на сутринта на празника, щом изгрее слънцето, която мома първа го види - ще има пари и от здраве няма да се отърве.

•Грижата за съхраняване на реколтата и страхът от природните сили са породили още един ритуал – забраната да се жъне на Еньовден. Според поверието този ден е „хаталия“, „аталия“ /лош ден/ и се вярва, че „Свети Еньо“ ще порази с гръм нивата на онзи, който не го е уважил на празника му, а е отишъл да работи.

•Съществува и поверие, че в нощта срещу Еньовден там, където има заровено имане, от земята излиза син пламък, който свети силно. Който го види, трябва да метне дрехата си отгоре или да провре нещо под пламъка. Счита се, че тогава парите излизат и е безопасно да се вземат.

•През нощта срещу празника не бива да се пие вода, нито да се налива, а в самия ден не се пере, за да не се поболее член на семейството.

ЩРИХИ ОТ РОДИНАТА

Четирите от най-интересните пещери в Родопите

Родопите са дом на някои от най-впечатляващите и красиви пещери в цяла България! Пещерните образувания и скритите легенди от хиляди години привличат с тайнствената си красота и мистичност. В следващите редове ще ви разкажа за моите любими 4 пещери, които бих препоръчала на всеки, който посещава Родопите, планината на мистичния певец Орфей.

Дяволското гърло

Една от най-известните и посещавани пещери у нас! Славата й още повече нарастна през последната година след излъчването на едноименния сериал. Това е пещерата, която съм посещавала най-много пъти още от дете и е едно от най-интересните места заради преданията, легендите и мистериите около Дяволското гърло. 

Легендата разказва, че именно през Дяволското гърло Орфей е слязъл в подземното царство на Хадес, за да търси любимата си Евридика и да я спаси от света на мъртвите. Пленен от красивата музика на Орфей, Хадес се съгласил да му позволи да отведе любимата си обратно на горната земя. Единственото условие било да не поглежда назад, но малко преди да достигнат земята, Орфей се обърнал, за да провери дали го следва Евридика. Така Орфей отново загубил възлюбената си Евридика, а от сълзите му бликнал извор, който можем да видим и днес до изхода на пещерата.

Още по-интересни са различните предположения и мистерии покрай проучването на пещерата и подземната река. Никой до сега не е успял да проследи пътят на реката. На около 400 метра от изхода на пещерата, реката  влиза в сифон-галерия и се губи в земните недра, а след това реката излиза отново над земята и продължава своя ход в красивата местност на Триградското ждрело.

При едно от най-големите наводнения в този регион през далечната 1968 г. малката река Триградска повишава дебита си над 25 пъти, излиза от коритото си и повлича 300 кубика дървен материал. С водопада дървения материал попада в пещерата. Група от близкото село Триград се опитва да спаси поне част от дървения материал. Хората чакат в продължение на дни отвън на изхода, където реката излиза от пещерата, но нито кора не излиза от пещерата. Учудени, хората пускат какви ли не предмети в различни размери във водите на река Триградска, но нищо не излиза от другия край на течението й след пещерата. Така местните предполагат, че реките са два. Но дали е така?

За да проверят това си твърдение, те решават да направят един малък експеримент, като оцветяват водата в реката в залата и да проверят каква вода ще излезе. За тяхно учудване оцветената вода излязла, но след 2 часа. Изчислено е, че водата от река с такъв дебит и скорост трябва да излезе отвън за не повече от 10 минути. Щом е излязла след два часа, значи реката е изминала разстояние от почти 25 км. Разчува се този мистериозен експеримент и започват опити за проучване на подземната река. Двама млади леководолази Сияна и Евстати влизат под вода от изхода на реката срещу течението, по посока пещерата. Екипът ги чака повече от 3 часа и за жалост техните колеги извличат безжизнените им тела. Какво точно се е случило под водата и къде изчезва всичко по течението на река Триградска остава загадка и до ден днешен. 

Въпреки че не впечатлява с изящни образувания, пещерата е изключително интересна за посещения. Самата пещера е пропастна, формирана е в следствие на пропадане на земни пластове. Водите на Триградската река се изливат в пещерата от 42 метра височина. Именно това формира най-високия подземен водопад на целия Балкански полуостров. А залата с водопада е наречена Бучащата зала заради силния грохот на падащата вода. В залата е изсечен образът на Орфей, а малко след Бучащата зала виждаме релеф на дяволска глава, изсечен в скалата. Самата зала представлява най-голямата благоустроена пещерна зала у нас и за сравнение в площта и може да се побере катедралния храм Александър Невски заедно с куполите. Разходката приключва с изкачването на почти 300 стъпала край Бучащата вода на Триградската река, наистина впечатляващо изживяване. 

Ягодинската пещера

Ягодинската пещера е една от най-красивите пещери в Родопите, а и в цяла България с множеството си разнообразни скални образувания и форми като многобройни сталактити, сталагмити, сталактони и „леопардови кожи“, оцветени  в различни цветове скални слоеве . 

Галериите на пещерата са разположени на три етажа, но само третият, най-ниският, е благоустроен за посещения. Маршрутът по него е дълъг малко повече от километър, но разходката из различните зали минава бързо и неусетно. 

Разходката започва от Новогодишната зала. Наречена е така, защото в нея има коледна елха от естествено дърво, което остава свежо и зелено в продължение на няколко години, благодарение на постоянната ниска температура и висока влажност в пещерата. Тук според гида всяка година се събират пещерняци, които посрещат Нова година именно тук.

Следващата зала е Ритуалната зала, в която са се извършили над 100 сватби пред истински олтар, донесен в пещерата. Тук се извършват сватбите, а в Дяволското гърло – разводите, както се пошегува нашия водач.  Истински шедьовър на природата са хилядите пещерни бисери, които представляват перли от песъчинка, попаднала във вода, която в течение на много години се обгръща в калцит, за да придобие кръглата си форма на перла.

Пещерата е много по-възрастна от Дяволското гърло, като приблизително е на 275 000 години. В близост до естествения вход на пещерата е открито Енеолитно жилище, което е било местен керамичен център. То е  единственото в Европа, което е запазено в естествения си вид. Можете да го посетите като тръгнете по обозначената пътека след изхода на пещерата. 

Пещера Ухловица

Съвсем близо до границата с Гърция се намира пещерата Ухловица, една от най-старите пещери в Родопите. Според пещерните специалисти нейната възраст е над 3 милиона години. Името й най-вероятно произлиза от  „улулица“ – птица, която живее в региона на пещерата. До пещерата се стига по стръмна пътека, а колите оставяме на паркинга долу. А до входа на пещерата се стига по метална стълба със 180 стъпала. В пещерата се влиза по групи и с водач, който ще ни разкрие тайните й. 

Самата пещера е пропастна, а до различните нива стигаме отново посредством стълбища. Разходката в Ухловица е с дължина малко над 300 метра, като се изкачваме по метални стълби и платформи, за да разгледаме красивите й образувания съвсем от лирзо. Самата пещера представлява тектонска пукнатина, в която в миналото е течала подземна река. Благодарение на работата на водата със скалата са се образували множество дендрити, които приличат на морски корали. 

Първият етаж е наречен „Зала на пропастите”, от който почти отвесно се спускат четири дълбоки пропасти се спускат от тази зала към долния етаж, който преди много хиляди години е бил пещерно езеро. При топенето на ледовете през пролетта в залата се пълнят няколко малки пещерни езера, които през лятото бяха вече почти празни. Маршрутът на разходката из пещерата свършва пред красивият каменен водопад, скално образувание, което прилича досущ  на застинал в лед истински водопад.  След това се връщаме обратно по същия път към изхода на пещерата, но изкачвайки стълбите откривам нови и нови спиращи дъха гледки. 

Водна пещера Голубовица

За разлика от Ухловица, Голубовица е млада пещера на около 800 хиляди години, което си е наистина малко за пещера. Тя продължава да расте и да се променя. Именно това я отличава от  Ухловица, Дяволско гърло и Ягодинска пещера, както и от повечето пещери, отворени за посещение.

Разходката ни започва от  пещера Голубовица 2, над нея се намира Голубовица 1, която вече е суха пещера, а през кладенец се влиза в третата - Голубовица 3. Самите пещери са номерирани  по ред на откриване и трите са създадени от течаща подземна река. Голубовица 2 е  пещерата, която за кратко ще наричам само Голубовица, тъй като това е основната пещера, достъпно за неопитни хора и без особена екипировка освен гумени ботуши и гащеризони, които обличаме преди да се впуснем в това приключение. 

През пещерата минава река, от чийто дебит на водата зависи възможно ли е посещението от неопитни хора. Когато навън завали, нивото на водата в пещерата се вдига, а при проливни дъждове дори излиза от входа. Оказва се, че дори и да завали, докато сме вътре в пещерата нивото на водата няма да се покачи веднага, а ще реагира като повишено количество вода едва 10 часа по-късно и то при усилен валеж.

Достъпът е възможен само в определени периоди от годината. Причината е наличието на малко езеро, което пещерняците наричат полусифон. Над това езеро съществува само нисък и малък процеп с въздух, който процеп преминаваме легнали в малки надуваеми лодки. Когато нивото на водата се покачи, се покача и нивото на това езеро и преминаването му над водата става невъзможно, а и от там продължаването по-нататък в пещерата. 

Отвъд езерото пещерната галерия става много по-висока и внушителна, изпълнена с множество скални образувания, които напомнят образи на катерица, глава на козле, кацнал орел с прибрани криле, човече, седнало на трон и какво ли още не с малко повече въображение. 

Крайната точка на туристическия маршрут е второто езеро, което пещерняците наричат сифон. Водата в него е синя заради разтвореният вътре калциев карбонат. За разлика от полусифона, сифонът е изцяло зает от вода. При него липсва пространство с въздух и това прави преминаването му с лодка по-нататък невъзможно.

Разходката из пещера Голубовица определено не е типичното посещение на пещера. Влизането в недрата е истинско приключение и незабравим спомен за мен. Повече за цялото ни приключение там можете да прочетете тук.

Родопите са изключително богати на пещери, но голяма част от тях са непознати, неизследвани или просто необлагородени за посещение от туристи. Въпреки това има и такива, които са просто непознати, защото липсват в туристическите пътеводители. Споделям ви няколко такива пещери, които съм си отбелязала за посещение при следващите ми пътувания до Родопите:

•Харамийската пещера е подходяща за любителите на екстремните изживявания. Тя се намира в Триградското ждрело, близо до Дяволското гърло. Влиза се със специална екипировка и обучен водач.

•Пещера Снежанка край гр. Пещера получава името си заради скалните образувания, които напомнят приказната героиня. Красива пещера, която впечатлява с  богатството на сталагмити, сталактити, сталактони, драперии и синтрови езера.

•Пещера Топчика и пещера Хралупа край село Добростан. 

•Пещера Ледницата, която се намира в близост до село Гела.

ИНТЕРЕСНО ЗА ЧИТАТЕЛИТЕ

Съвременността - наследница на  вавилонската култура

Вавилонските майстори още от древността умеели да изработват огромни съдове от мед и сребро, умеели да ги изпъстрят с изковани или лети фигури, изобразяващи сцени от религиозния и военния живот на държавата.

В областта на тъкаческото производство, силно впечатление правят дрехите, направени от материя, напомняща овнешко руно.

Във Вавилония няма камък, ето защо всички постройки, дори и най-грамадните, се строяли главно с неизпечени кирпичи, размесени само с малко количество изпечени. Естествено, такива постройки лесно са се разрушавали и най-старите от тях са се запазили до наши дни само в жалки останки. Една от най-интересните и характерни особености са високите кули, съставляващи центъра на храмовете (зикурати). Те били посветени на бога-Слънце. В няколко етажа се издигали на значителна височина. В най-горното кубе се намирало светилището на бога и на най-горната платформа се извършвал неговият култ. Красивата легенда за „вавилонското стълпотворение“, запазена ни от Библията, е съставена под впечатлението от този вид постройки. Понеже нямали камък за постройките си, шумерите и вавилонците се стараели да покрият грозния цвят на кирпичените стени на храмовете и дворците си с блестяща, многоцветна покривка: с богато изтъкани килими, цветни релефи и с мозайки от разни цветни материали. „Онзи свят“ вавилонците са си го представяли като мрачно място, в което всички минали във вечността, запазвайки съзнанието си, били осъдени да лежат без движение за вечни времена под суровата власт на богинята на задгробното царство. Ето защо те отделяли сравнително по-малко внимание на постройката и украсата на гробниците си. Вавилонските художници насочват цялата сила на творческия си гений към боговете и живите хора. Всички познати ни хералдически и митически фигури на фантастични същества са все от Шумерски произход: грифонът, драконът, сфинксът, хералдическите орли и лъвове. Един от най-поразителните паметници на тази историческа скулптура е намерената в Лагаш – тъй наречената “стела” (изправена каменна плоча) на гологлавите орли, посветена на бога от цар Еанатум, един от най-старите управители на Лагаш. Тук царят е представен като победител над неприятелите, трупащ телата им на огромни купове и празнуващ победата над тези купове тела; над стелата – в небето, над царя и войската му летят орли, отнасящи части от телата на убитите царски неприятели. Работата на този паметник е груба и примитивна, но той целият е пълен с живот и трагизъм. На другата страна на стелата е мощната фигура на бога, който помага на царя в борбата му с неприятелите: в едната си ръка държи огромна мрежа, пълна с хванати от него неприятели на Лагаш; един по един той ги избива с големия си боздуган. По-изтънчени, по-изящни и по-изкусно групирани са победните сцени над неприятеля и завземането на крепостта му, дадени върху стелата на цар Нарамсин. На никой друг релеф няма такава маса движение, каквото виждаме тук, характерно и за фигурата на царя и фигурите на победените молещи за пощада.

Велики били успехите на Шумер и Вавилон в областта на науката и литературата – изнамерена е особена система за писане. Измислени били около 350 знака, които съответствали на срички. Развитието на писмото спряло на това ниво и никога не станало алфабетно или азбучно с отделна буква за всеки отделен звук. Поради липсата на камък и хартия, за писане се използвала глината. Символите или писмените знаци били писани с изострено тръстиково перо върху глинени тухли или цилиндри с различна форма. Поради това и писмените знаци добили вид на клин и са наречени „клиновидни“. Различни клинове и съчетания от тях представят отделни срички и думи. В Шумер и Вавилон са се извършвали систематизирани наблюдения, които имат огромно значение за историята на човечеството. Много от тези систематизирани наблюдения, през Сирия и Мала Азия са дошли в Европа и чрез гърците и римляните са усвоени и от съвременната европейска култура. Така например, няма съмнение, че от вавилонски произход е нашето деление на денонощието на две части от по 12 часа и на годината на 12 месеца, делението на седмицата на 7 дни, имената на тези дни според имената на планетите. От вавилонски произход са и много от и сега още действащите системи за мерки и теглилки. Пак вавилонски са и първите точни наблюдения на небесните светила, вавилонска е системата на планетите, знаците на зодиака, взаимната им връзка и т.н. 

Вавилонците заедно с египтяните без съмнение трябва да бъдат считани като бащи на съвременната астрономия.

